กรมเชื้อเพลิงธรรมชาติยืนยันยังไม่มีการดำเนินการเจาะหลุมผลิตปิโตรเลียมใกล้แหล่งโบราณสถาน เมืองศรีเทพ จังหวัดเพชรบูรณ์
นางเปรมฤทัย วินัยแพทย์ อธิบดีกรมเชื้อเพลิงธรรมชาติ เปิดเผยถึงกรณีการนำเสนอข่าวผ่านสื่อ เรื่องแผนการติดตั้งฐานหลุมผลิตปิโตรเลียมใกล้กับพื้นที่แหล่งโบราณสถาน เมืองศรีเทพ จังหวัดเพชรบูรณ์ ของบริษัท อีโค่ โอเรียนท์ รีซอสเซส (ประเทศไทย) จำกัดนั้น ว่า ฐานหลุมผลิตดังกล่าว คือ ฐาน STN-2 ซึ่งอยู่ในแปลงสำรวจปิโตรเลียม หมายเลข L44/43 ครอบคลุมพื้นที่จังหวัดเพชรบูรณ์และจังหวัดลพบุรี ซึ่งได้รับสัมปทานเมื่อวันที่ 17 กรกฎาคม 2546 ดำเนินการโดยบริษัท อีโค่ โอเรียนท์ รีซอสเซส (ประเทศไทย) จำกัด และได้รับพื้นที่ผลิตปิโตรเลียมไปเมื่อวันที่ 8 กุมภาพันธ์ 2561 ซึ่งปัจจุบันยังไม่ได้ดำเนินการเจาะหลุมผลิตปิโตรเลียมใด ๆ ใกล้กับแหล่งโบราณสถานในพื้นที่ดังกล่าว โดยอยู่ระหว่างขั้นตอนรับฟังความคิดเห็นในพื้นที่เท่านั้น         ทั้งนี้ ตามแผนการดำเนินการเจาะหลุมผลิตปิโตรเลียมในครั้งนี้ บริษัทฯ จะต้องดำเนินการรับฟังความคิดเห็นจากประชาชนในพื้นที่จังหวัดเพชรบูรณ์อย่างน้อย 2 ครั้ง เพื่อนำไปประกอบการจัดทำรายงานการประเมินผลกระทบสิ่งแวดล้อม หรือ EIA ซึ่งปัจจุบันอยู่ในขั้นตอนการจัดประชุมรับฟังความคิดเห็นจากประชาชนในครั้งแรกเพื่อแจ้งข้อมูลโครงการ รับฟังความคิดเห็น ข้อห่วงกังวล รวมทั้งข้อเสนอแนะต่าง ๆ เพื่อนำมาจัดทำร่างมาตรการป้องกันและแก้ไขผลกระทบ และมาตรการติดตามตรวจสอบผลกระทบสิ่งแวดล้อมของโครงการฯ         หลังจากนั้นบริษัทฯ มีแผนจะดำเนินการรับฟังความคิดเห็นในครั้งที่ 2 ในช่วงปลายเดือนเมษายน 2562 เพื่อแจ้งผลการศึกษา และร่างมาตรการต่าง ๆ ในการนำไปปรับปรุง ประกอบการจัดทำรายงานการประเมินผลกระทบสิ่งแวดล้อมและส่งให้กับสำนักงานนโยบายและแผนสิ่งแวดล้อม (สผ.) กระทรวงทรัพยากรธรรมชาติและสิ่งแวดล้อม พิจารณาต่อไป